b"\n_START_ARTICLE_\nDavid O'Leary\n_START_SECTION_\nKlubkarriere\n_START_PARAGRAPH_\nAllerede fra ungdoms\xc3\xa5rene spillede O'Leary i Arsenal F.C., og han blev i 1975 tilknyttet klubbens seniortrup. Han spillede for klubben i intet mindre end de efterf\xc3\xb8lgende 19 \xc3\xa5r, hvor han opn\xc3\xa5ede hele 722 kampe for klubbens f\xc3\xb8rstehold, hvilket stadig (pr februar 2009) er klubrekord. Hans debutkamp blev spillet 16. august 1975 mod Burnley._NEWLINE_O'Leary opn\xc3\xa5ede med Arsenal adskillige triumfer. Blandt hans opn\xc3\xa5ede titler kan n\xc3\xa6vnes to engelske mesterskaber, tre FA Cup-titler, samt to Liga Cup-titler. I de sidste \xc3\xa5r af sin karriere i klubben var han dog blevet fortr\xc3\xa6ngt til b\xc3\xa6nken af de yngre midterforsvarere Tony Adams og Steve Bould. O'Learys k\xc3\xa6lenavn blandt Arsenals fans var Edderkoppen, p\xc3\xa5 grund af hans lange ben, og hans gode atletiske evner p\xc3\xa5 banen._NEWLINE_Efter 19 \xc3\xa5r i Arsenal og en status som klublegende forlod O'Leary i 1993 klubben og spillede de sidste to \xc3\xa5r af sin aktive karriere hos Leeds United. P\xc3\xa5 grund af en skade blev hans ophold her dog aldrig nogen succes, og i 1995 valgte han at indstille sin karriere.\n_START_SECTION_\nLandshold\n_START_PARAGRAPH_\nO'Leary spillede igennem 18 \xc3\xa5r 68 kampe for Irlands landshold, som han debuterede for i 1975 i en kamp mod England. Han var blandt andet med til at f\xc3\xb8re holdet frem til kvartfinalerne ved VM i 1990 i Italien. Hans enlige m\xc3\xa5l blev scoret i en kamp mod Tyrkiet.\n_START_SECTION_\nTr\xc3\xa6nerkarriere\n_START_PARAGRAPH_\nLeeds United blev ogs\xc3\xa5 O'Learys f\xc3\xb8rste klub som manager, som han overtog ansvaret for i 1998, efter f\xc3\xb8rst at have v\xc3\xa6re klubbens assisterende manager. Hans tid i klubben var pr\xc3\xa6get af forholdsvis stor succes, ikke mindst p\xc3\xa5 den internationale scene. I 2000 n\xc3\xa5ede klubben semifinalen i UEFA Cuppen, og \xc3\xa5ret efter semifinalen i Champions League. P\xc3\xa5 grund af den manglende succes i Premier League blev O'Leary dog fyret fra jobbet i sommeren 2002. _NEWLINE_\xc3\x85ret efter blev han indsat som manager i en anden Premier League-klub, nemlig Aston Villa. I sin tid i klubben var han blandt andet ansvarlig for indk\xc3\xb8bene af de danske landsholdsspillere Thomas S\xc3\xb8rensen og Martin Laursen. Han n\xc3\xa5ede dog aldrig at vinde nogen titler med Birmingham-klubben, og i 2006 blev han fyret af klubbens kontroversielle ejer Doug Ellis."